Februar på Pluto

Januar ble ikke helt den vintermåneden vi hadde håpet på med snø, men vi har gjort mye gøy allikevel. Snøen har vært erstattet med MYE regn, og barna våre elsker vann. Sølepyttene er storveis, og vi har vært mye ute og lekt i vannet. Det er veldig gledelig å se at vi kan være lengre ute nå før barna «går lei», og at alle nå synes det er gøy å være ute. Vi har også begynt å gå turer opp til den økologiske gården igjen, som var en stor hit i høst. Det er ikke like mange dyr ute på denne årstiden, men hønene, sauene og kalkunene er der alltid. I tillegg har grisene kommet fram, så det har blitt noen mandagsturer dit med tørt brød til grisene. Vi har også hatt fokus på eventyr denne måneden. Vi har blant annet vært innom Gullhår og de tre bjørnene og Skinnvotten. Bukkene Bruse er også fremdeles gøy, og det er veldig kjekt å se hvordan de yngste også nå begynner å dra elementer fra samlingsstundene med i både leken og hverdagsaktivitetene. Det er ikke uvanlig at en brødskorpe blir til Bukkene Bruse-broen eller Ormen den lange. Når vi spiser frukt, må alltid de halve druene opp på hånden for å representere marihøna mens vi synger «Jeg er ei lita marihøne». Rundstykker kan plutselig bli til «Lille Pinnsvin rund og god» eller Musene i huset. For oss er disse rutinene blitt så vanlige at vi ikke tenker over dem, men dersom dere lurer på noen av sangene eller reglene vi bruker, er det bare å spør. Vi er så vant til å synge når vi går på tur, så vi tar gjerne en sang for dere i garderoben også 😉

I februar vil aktivitetene på Pluto dreie seg om farger og fagområdet ”antall, rom og form”. Barna på Pluto er allerede svært opptatt av tall og telling. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I frileken ser vi tydelig at selv de aller minste sorterer for eksempel biler eller dyr og setter dem opp etter hverandre. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interessenivå, og vil dele en del i grupper.

I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar, og det kommer til å være synlig i alt fra små kunstverk til barnas bakverk. Og siden Plutogjengen aldri blir lei av Bukkene Bruse, drar vi den videre i ny versjon. Denne gangen blir det de tre trekantene som skulle over rektangelet for å besøke sirkelen.

Studentene Annelin og Kristina som var hos oss i høst, kommer tilbake til oss i uke 7. De skal være hos oss to uker før vinterferien, og to uker etter ferien. Denne gangen har de mer fokus på ledelse og skal prøve seg enda mer som pedagogisk leder. De skal blant annet ha et utviklingsprosjekt hvor de observerer situasjoner eller rutiner hos oss som kan endres. Deretter skal de prøve denne endringen i et par uker. Det kan bli spennende!

Torsdag 6. februar markerer vi Samefolkets dag i barnehagen. Vi skal ha felles samling inne på Merkur (stor avdeling) hvor en Merkur-mamma skal ha samlingsstund for oss om sin samiske kultur. Etterpå går vi ut i Lilleskogen hvor vi fortsetter markeringen og spiser lunch. Dagens lunch blir fiskekaker i pitabrød, med Gahkku (samisk brød) og multer til dessert.

Fredag 21. februar skal vi ha karneval i barnehagen. Vi har fellessamling hvor barna får vist fram kostymene sine, synger sanger og svinger oss til Sambarytmer, har ”Katta i sekken” og koser oss med varm lunch. Når det gjelder kostymer til de minste barna, er det ikke nødvendig å gå til innkjøp av fancy drakter. Bruk det dere har, det enkleste er ofte det beste!

Uke 9 er skolens vinterferie. Dersom det er noen av barna som skal ha fri hele eller deler av denne uken, er det fint om dere gir beskjed!

Harald blir tre år 14. februar. Hipp Hurra for han!

**Hilsen fra Marianne, Barbro og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 3.  Turdag | 4.  Møtedag  Inne/utelek med Neptun | 5.  Bakedag  og grupper | 6.  **Markering av**  **Samefolkets**  **dag** | 7.  Utelek  Varm lunch |
| 10.  Turdag | 11.  Møtedag  Inne/utelek med Neptun | 12.  Bakedag  og grupper | 13.  Utelek / tur | 14.  Utelek  Varm lunch  **Harald 2 år** |
| 17.  Turdag | 18.  Møtedag  Inne/utelek med Neptun | 19.  Bakedag  og grupper | 20.  Utelek / tur | 21.  **Karneval** |
| 24.  Turdag | 25.  Møtedag  Inne/utelek med Neptun | 26.  Bakedag  og grupper | 27.  Utelek / tur | 28.  Utelek  Varm lunch |